《示吴守》
宋代·胡寅

汲湔明月泉，散襟清风亭。
秋阳不能暑，宿酒爽以醒。
佳哉此胜原，历览所未经。
一溪曲折白，万嶂低昂青。
上有蛰龙湫，比渭不比泾。
天边建河汉，地底奔雷霆。
物产不储秀，伊谁当炳灵。
早负李固笈，夜拾车公萤。
古学探奥穾，高文掞天庭。
善刀随所遇，小试常发硎。
胡为岭南州，尚屈摩霄翎。
人生多离合，泛泛如流萍。
忽焉复邂逅，岂辞倒公瓶。
著身山水窟，已浣埃壒形。
况乃家塾间，美诵盈客听。
颀颀两孙子，玉立此宁馨。
居然五经笥，问岁才十龄。
诗成使之哦，清越公其聆。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。